钦定古今图书集成/明伦汇编/闺媛典/第024卷 > 张维妻罗氏
## 钦定古今图书集成/明伦汇编/闺媛典/第024卷 > 张维妻罗氏

按《延平府志》：“罗氏，左司郎中张维妻，沙县人。家法严
整，年二十二归维，事姑孝。维故贫未仕，将遣其女弟
而无赀，氏悉出囊中装奉之，事维二兄，旦暮率诸幼
稚以次问起居，无一日阙礼。子侄就学归沐，辄具汤
饼，会诸娣姒男女，语次从容问所学业，劳勉诸侄，以
励其子，油油如也。姑尝疾，氏静夜焚香致祷，愿损己”
寿，以延姑年。如是者数月，姑疾顿差。后三年，氏一旦
暴卒，姑哭之恸，至老念之不能忘。与人言，称其孝，至
泣下。氏俭约谦下，好礼法，有识度。嫁时箧中有黪色
𫄨衣，忌日辄被以奉祭。常所服礼衣横帔，如民间法。
或告以张公且通朝籍，盍改用命服，氏曰：“常时何敢
服也？”卒以礼终。